b'\n_START_ARTICLE_\nCoimbran yliopisto\n_START_SECTION_\nHistoria\n_START_PARAGRAPH_\nYliopisto perustettiin Lissabonissa 1290 studium generale -nimityksell\xc3\xa4. Kuningas Dinis I siirsi sen kuitenkin Coimbraan vuonna 1308. Yliopisto siirrettiin t\xc3\xa4m\xc3\xa4n j\xc3\xa4lkeen viel\xc3\xa4 kaksi kertaa takaisin Lissaboniin, kunnes se muutti vuonna 1537 pysyv\xc3\xa4sti Coimbraan. Juhana III:n suojeluksessa yliopisto muutti tuolloin vanhaan kuninkaalliseen palatsiin ja alkoi keskitty\xc3\xa4 humanistisiin tieteisiin. Yliopiston ymp\xc3\xa4rille kehitettiin lis\xc3\xa4ksi yli 20 sis\xc3\xa4oppilaitostyylisen col\xc3\xa9gion verkosto. Col\xc3\xa9giot sijaitsivat kuninkaallisen palatsin l\xc3\xa4hettyvill\xc3\xa4, ja ne olivat luostarityylisi\xc3\xa4 suljettuja alueita, joissa oli oma kappeli._NEWLINE_Yliopisto tuli 1500- ja 1600-lukujen vaihteessa tunnetuksi jesuiittaprofessoreiden tekem\xc3\xa4st\xc3\xa4 Aristoteleksen teosten kommentaarista, josta tehtiin yli sata painosta ja joka levisi ymp\xc3\xa4ri Eurooppaa. Samaan aikaan Francisco Su\xc3\xa1rezin ty\xc3\xb6t vaikuttivat modernin kansainv\xc3\xa4lisen oikeuden kehittymiseen._NEWLINE_Juhana V:n aikakaudella yliopistoon rakennettiin barokkityylinen kirjastorakennus, joka valmistui 1728. Sen my\xc3\xb6t\xc3\xa4 my\xc3\xb6s valistusaatteen ajatukset levisiv\xc3\xa4t yliopistoon, kun kirjastoon hankittiin tieteellisi\xc3\xa4 kirjoja ja matemaattisia laitteita. Vuosisadan lopulla vuonna 1772 Pombalin markiisi Sebasti\xc3\xa3o Jos\xc3\xa9 de Carvalho e Melo uudisti niin sanotussa Pombal-uudistuksissa yliopistoa. T\xc3\xa4m\xc3\xa4n seurauksena yliopiston jesuiittavaikutteet v\xc3\xa4heniv\xc3\xa4t ja opetussuunnitelmaa modernisoitiin. Samassa yhteydess\xc3\xa4 perustettiin matematiikan ja luonnontieteiden tiedekunnat. Opetusuudistuksen my\xc3\xb6t\xc3\xa4 yliopiston yhteyteen tarvittiin my\xc3\xb6s uusia tiedelaitoksia, joten samaan aikaan yliopistoon perustettiin my\xc3\xb6s kemian laboratoria, observatorio, yliopistopaino ja kasvitieteellinen puutarha._NEWLINE_Yliopiston col\xc3\xa9giot suljettiin 1834, mik\xc3\xa4 v\xc3\xa4hensi my\xc3\xb6s opiskelija-asuntoloiden m\xc3\xa4\xc3\xa4r\xc3\xa4\xc3\xa4. T\xc3\xa4m\xc3\xa4 johti uusien opiskelijayhteis\xc3\xb6jen syntymiseen vanhankaupungin alueelle, kun opiskelijat muuttivat vuokra-asuntoihin. Portugali julistettiin tasavallaksi vuonna 1910, jolloin my\xc3\xb6s kirkko ja valtio erosivat toisistaan. Yliopisto pyrki kehitt\xc3\xa4m\xc3\xa4\xc3\xa4n jatkumoa, sill\xc3\xa4 siell\xc3\xa4 jatkettiin edelleen vanhoja akateemisia seremonioita ja opiskelijaperinteit\xc3\xa4._NEWLINE_Portugalin toisen tasavallan sotilashallituksen aikana yliopistoa uudistettiin runsaasti, sill\xc3\xa4 monia vanhoja rakennuksia tuhottiin ja niiden tilalle rakennettiin uusia. Yliopiston yhteyteen valmistui vuonna 1961 my\xc3\xb6s yliopistostadion. Vuoden 1970 j\xc3\xa4lkeen, erityisesti 2000-luvun alussa yliopisto on laajentunut uusille alueille perinteisten Altan ja Sofian kampusalueiden ulkopuolelle.'